Svensk politi er mandag aften rykket ud til et idrætsanlæg i Örebro. Her har hundredvis af unge stormet en fodboldbane i forbindelse med en ungdomsturnering.

Det skriver svenske Expressen.

Politiet blev alarmeret klokken 20.00.

»Der var omkring 1500 mennesker på plads i forbindelse med finalen mellem Örebro Syrianska og Karlslund. Da der var ti sekunder tilbage, og stillingen var 1-0, fik Karslund et straffe. Herefter løb flere hundrede personer, især unge, ind på banen,« forklarer den ansvarlige for turneringen, Marino Rahmberg.

»Det var hårdt og ubehageligt. Dommerne følte, at hvis de gennemførte et straffespark ville situationen eskalere, så det blev besluttet, at kampen stoppede og endte uafgjort. Der var ingen der kom til skade, men det var en dum handling,« fortæller han videre.

Herefter stormede en gruppe af unge mennesker ud på gaden og ind på en restaurant, hvor der blev affyret raketter.

Ifølge svenske Aftonbladet har politiet modtaget adskillige henvendelser om affyringer af raketter og andet fyrværkeri rundt omkring Örebro.

»De skyder bevidst mod mennesker og dyr,« forklarer pressetalsmand fra politiet, Lars Hedelin.

Politiet havde omkring klokken 20.00 fået over ti anmeldelser om affyring af raketter.

»De er fuldstændig ligeglade med, at de skyder. Det kan ende rigtig skidt,« lyder det fra politiet.

Politiet forklarer, at de har kaldt ekstra betjente ind fra andre dele af regionen.

Der er ingen meldinger om tilskadekomne, ligesom der heller ikke er blevet tilkaldt ambulancer.